﻿ Gyerekként a kódolás erdejében
„A modern társadalmakban egyre fontosabb szerepet töltenek be a lányok és a nők, és jövőnk irányát meghatározza a technológiai fejlődés. Ezzel nemcsak tisztában vagyunk, hanem munkánkkal támogatjuk is” – olvasható a Skool bemutatkozójában, amely független, magyar szervezet, a Technológiai Oktatásért Alapítvány fő projektje. Műhelyfoglalkozásaival arra törekszik, hogy 8–18 éves lányokat inspiráljon, és olyan közegben mutassa meg nekik a technológiát, ahol felfedezhetik: ezen a pályán nekik is van jövőjük. Elsősorban nem programozó lányokat szeretnének képezni, inkább arra törekednek, hogy az informatika és a hozzá kapcsolódó gondolkodásmód beépüljön az életükbe minél fiatalabb korban.
A műhelyfoglalkozásokra azonban nemcsak a lányok, hanem a fiúk és a fiús szülők oldaláról is egyre nagyobb az igény, így létrehozták a Kódgarázst, amelynek keretében iskola utáni foglalkozásokat szerveznek 10–16 éves lányoknak és fiúknak. A cél ugyanis nemcsak egy szűkebb réteg, hanem minél több fiatal elérése nemtől és kortól függetlenül. Ezért idén decemberben a Kódgarázs megjelentetett egy mesekönyvet is, amelyet már 5–8 éves kortól ajánlanak fiúknak és lányoknak egyaránt. A történet ugyanis nem máshova, mint a kódolás világba kalauzolja el a gyerekeket.
A Lauren Ipsum kalandjai számítógépekkel és egyéb lehetetlenségekkel című könyvet Carlos Bueno, a Facebook egykori mérnöke írta gyermekének, és Amerikában nagy sikert aratott. Major Zsófi, a Skool társalapítója lapunknak elmondta: a Skoollal társadalmi hatást szeretnénk elérni. Nem egy bizonyos programnyelvet akarnak a fiataloknak tanítani, és nem is csak a programozást mint szakmát bemutatni, hanem az informatikához kapcsolódó logikus, kritikus, problémamegoldó gondolkodást akarják átadni. Erre lehetőség ez a könyv is, amely sajátos világba ágyazva mutatja be a programozást. Főhőse egy kislány, aki eltéved az erdőben, és a hazafelé vezető legrövidebb utat szeretné megtalálni.
A programozás megértésének nem feltétlenül kell számítógéphez kötődnie. Lehet az egy jó játék vagy könyv is – jegyezte meg Zsófi, aki szerint a történet olyan jól és egyszerűen fogalmazza meg, miről szól a programozás világa, hogy azoknak a szülőknek is bátran ajánlják, akik nem az informatikai szektorban dolgoznak, ám szeretnék közelebbről megismerni ezt a világot és gondolkodásmódot.
Lehet-e egy végtelen füzér kétarasznyi hosszú? Hogyan programozható be egy teknős arra, hogy kört írjon le? Mitől világítótorony a világítótorony? Miként lehet nagy elgondolásokat kisebbekre bontani? – ezekre a kérdésekre mind választ ad a könyv, miközben hagy gondolkodni, ötletelni, és arra tanít, hogy nem mindig az a megoldás a legjobb, amelyik először elénk kerül, és a valószínűtlent is meg lehet oldani, ha elmozdítjuk a nézőpontot. A történet néha kicsit kacifántos, de nagyon szerethető, izgalmas, és hamar magával ragadja az olvasót.
Aki érdeklődik a könyv iránt, további részleteket talál itt: http://www.laurenipsum.hu/.
Fotók: laurenipsum.hu